钦定古今图书集成/明伦汇编/氏族典/第110卷 > 崔游
## 钦定古今图书集成/明伦汇编/氏族典/第110卷 > 崔游

按《魏书崔挺传》：“挺族子游，字延叔，少有风概。释褐奉
朝请，稍迁太尉主簿。江州刺史陈伯之启为司马，还
除奉车都尉。大都督中山王英征义阳，引为录事参
军，寻转司马。及英败于锺离，游坐徙秦州，久而得还。
大将军高肇西征，引为统军，除步兵校尉，迁豫州征
卤府长史。未几，除征卤将军、北赵郡太守，并有政绩。”
熙平末，转河东太守。以本将军迁凉州刺史，母忧解
任。正光中，起除右将军、南秦州刺史。先是，州人杨松
柏、杨洛德兄弟，数为反叛。游至州，深加招慰。松柏感
游恩遇，奖谕群氐，咸来归款，不复自疑。游乃因宴会，
一时俱斩。于是外人以其不信，合境皆反。正光五年
夏，秦州城人据州为逆。数日之后，游知必不安，谋欲
出外，寻为城人韩祖香孙等所执害，时年五十二。
永安中，赠散骑侍郎、镇北将军、定州刺史。